KAMPÁNYBESZÉD MADÁCH IMRE MELLETT

Madách Imre (1823-1864) magyar irodalmunk egyik legérdekesebb egyénisége, hirtelen feltűnt és korán meghalt géniusz. Azon írók egyike volt, akik egyetlen kolosszális művel írják magukat a történelembe. Az ember tragédiája átütő erejű, örökérvényű mű, számos kérdést vet fel. Kik vagyunk? Mivé leszünk? Van-e értelme a küzdelemnek és az életnek? Sorsunk magunk irányítjuk? Netán természeti vagy természetfeletti erők? Esetleg Isten mindent elrendezett már születésünk előtt? Vak eszközei volnánk? Honnan ismerjük meg, mi az igazság? Kinek hihetünk, az érzelmek hirdetőinek vagy a józan ész prófétájának? Mi életünk célja? Mi az emberi faj egészének célja? Van-e egyáltalán? És érdemes-e elérni?

Ilyen vagy olyan választ találhatunk, nem is bizonyos, hogy olyat, mint Madách, de egyet le nem tagadhatunk; hogy ezek a kérdések elevenek, ma is foglalkoztatják a gondolkodó embert; egyszerűen választ követelnek. Id. Vidnyánszki Attila szerint „ha tananyagként fogjuk fel, iszonyatos teher. Tanárnak, diáknak”. Meg kell találnunk, miért fontos a Tragédia nekünk. Hiszen rólunk szól.

Az ember tragédiája talán a legnagyobb magyar dráma. Milliószor idézett mondatok érik benne egymást, nemhiába nevezte Gyulai Pál „a szállóigék drámájának”. Szellemi hatása óriási. Hihetetlenül szövevényes szerkezetű, első olvasáskor szinte maga alá temeti a gyanútlan könyvmolyokat. Ádám személyében egész emberiségünk, minden eszme, energia, tenni vágyás és nemesség összpontosul. A fiatalok példaképüknek érezhetik őt, együttérezhetnek vele és legyőzhetetlen harcos kedvéből meríthetnek is. Éva hűséges társként kíséri végig a dráma egész szövetén, szerepe nagyon fontos; ő a romantikus életérzések képviselője és a természetfeletti irányába kalauzol; lévén minden korban az örök Ember vágyának tárgya és sokoldalú, a világgal, a természettel és önmagával folytatott harcának egyik célja. Lucifer, a hideg észérvekkel küzdő, mindentudónak tűnő transzcendens figura, a maga sajátos módján uralja az egész történetet, mindenütt jelen van, örökké tagad minden jót és nemest, szándékolt borúlátását elemi erővel sugározza a Tragédiába. Prohászka Ottokár „blazírt, fenegyerekeskedő gazfickónak” nevezi, aki „tiszteletet kioltó mókákkal dobálózik”. Végül buknia kell, az Úr pedig, a jóságos Isten hittel áldja meg Ádámot, bebizonyítja neki, hogy Őnélküle semmi sem, vele viszont minden értelmet nyer.

A félénk, beteges Madách Arany János támogatásával tudta művét irodalmi körökben bemutatni és kiadatni. Vajda János gúnyosan „az új Goethének” címezte Madáchot, de Arany és a többiek átlátták, hogy ez a mű más, mint a Faust. Valami több.